**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Καταπολέμησης, μέσω του Ποινικού Δικαίου, της Απάτης εις Βάρος των Οικονομικών Συμφερόντων της Ευρωπαϊκής Ένωσης (Τροποποιητικός) Νόμος του 2024»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Νίκος Γεωργίου Χριστιάνα Ερωτοκρίτου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρειςσυνεδρίες, που πραγματοποιήθηκαν στις6, 20 και 27 Μαρτίου 2024. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, της Αρχιπρωτοκολλητού, της Νομικής Υπηρεσίας της Δημοκρατίας, της Μονάδας Καταπολέμησης Αδικημάτων Συγκάλυψης και Μονάδας Χρηματοοικονομικών Πληροφοριών (ΜΟΚΑΣ), η Επίτροπος Προστασίας Δεδομένων Προσωπικού Χαρακτήρα και εκπρόσωποι του Παγκύπριου Δικηγορικού Συλλόγου.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Φωτεινή Τσιρίδου, Σωτήρης Ιωάννου και Κωστής Ευσταθίου.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του νομοσχεδίου ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά προς επίσπευση της διαδικασίας τα εν λόγω στάδια συμπτύχθηκαν.

Σκοπός του νομοσχεδίου είναι η τροποποίηση του περί της Καταπολέμησης, μέσω του Ποινικού Δικαίου, της Απάτης εις Βάρος των Οικονομικών Συμφερόντων της Ευρωπαϊκής Ένωσης Νόμου, ώστε να επιτευχθεί καλύτερη εναρμόνιση με την πράξη της Ευρωπαϊκής Ένωσης με τίτλο «Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης».

Σύμφωνα με τα στοιχεία που κατέθεσε ο εκπρόσωπος του Υπουργείου Δικαιοσύνης και Δημοσίας Τάξεως, η ανάγκη προώθησης του εν λόγω νομοσχεδίου προέκυψε λόγω μη ορθής μεταφοράς στο εθνικό δίκαιο, και συγκεκριμένα στον υπό τροποποίηση νόμο, συγκεκριμένων άρθρων της Οδηγίας. Συναφώς, η Ευρωπαϊκή Επιτροπή στις 9 Φεβρουαρίου 2022 απέστειλε στη Δημοκρατία σχετική προειδοποιητική επιστολή με αρ. αναφοράς INFR (2021) 2265, στην οποία αναφέρει τις διατάξεις της βασικής νομοθεσίας οι οποίες χρήζουν τροποποίησης, ώστε να επιτευχθεί η ορθή εναρμόνιση με την Οδηγία. Στη βάση των πιο πάνω παρατηρήσεων της Ευρωπαϊκής Επιτροπής, ετοιμάστηκε το υπό εξέταση νομοσχέδιο, το οποίο περιλαμβάνει μεταξύ άλλων τα ακόλουθα:

1. Τροποποίηση του ορισμού του όρου «νομικό πρόσωπο», ώστε να εξαιρούνται οι κρατικές υπηρεσίες ή άλλοι οργανισμοί δημόσιου δικαίου κατά την άσκηση κρατικής εξουσίας και
2. προσθήκη του ορισμού του όρου «νομιμοποίηση εσόδων από παράνομες δραστηριότητες»και θέσπιση του ποινικού αδικήματος της νομιμοποίησης εσόδων από παράνομες δραστηριότητες οι οποίες στρέφονται κατά των οικονομικών συμφερόντων της Ευρωπαϊκής Ένωσης όπως αυτό ορίζεται στον εν λόγω όρο.

Περαιτέρω, προτείνεται αύξηση των ποινικών κυρώσεων, σε περίπτωση κατά την οποία πρόσωπο προβαίνει στη διάπραξη οποιουδήποτε αδικήματος προβλέπεται στις διατάξεις της βασικής νομοθεσίας.

Στο πλαίσιο της συζήτησης του νομοσχεδίου στην επιτροπή, ο εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι ο περί της Καταπολέμησης, μέσω του Ποινικού Δικαίου, της Απάτης εις Βάρος των Οικονομικών Συμφερόντων της Ευρωπαϊκής Ένωσης Νόμος ορίζει τους ελάχιστους κανόνες σχετικά με τον ορισμό των ποινικών αδικημάτων που αφορούν την καταπολέμηση της απάτης και άλλων παράνομων δραστηριοτήτων σε βάρος των οικονομικών συμφερόντων της Ευρωπαϊκής Ένωσης και προβλέπει ποινικές κυρώσεις τόσο για τα φυσικά όσο και για τα νομικά πρόσωπα, με στόχο την αποτελεσματική καταπολέμηση των εν λόγω φαινομένων, νοουμένου ότι τα αδικήματα αυτά τελούνται εκ προθέσεως.

Τα μέλη της επιτροπής ζήτησαν διευκρινίσεις αναφορικά με την προτεινόμενη αύξηση των ποινικών κυρώσεων σε συνάρτηση με τις υποχρεώσεις της Δημοκρατίας στο πλαίσιο της εναρμόνισής της με την υπό συζήτηση Οδηγία, εκφράζοντας παράλληλα ορισμένες επιφυλάξεις.

Η εκπρόσωπος της Νομικής Υπηρεσίας της Δημοκρατίας, σχολιάζοντας τις επιφυλάξεις που εκφράστηκαν από μέλη της επιτροπής, ενημέρωσε σε μεταγενέστερη συνεδρία της επιτροπής, ότι η προτεινόμενη αύξηση των ποινικών κυρώσεων, σε περίπτωση κατά την οποία πρόσωπο προβαίνει στη διάπραξη οποιουδήποτε αδικήματος προβλέπεται στις διατάξεις της υπό τροποποίηση νομοθεσίας, δεν περιλαμβάνεται στις παρατηρήσεις της Ευρωπαϊκής Επιτροπής ως αυτές περιέχονται στην προαναφερόμενη προειδοποιητική επιστολή. Ωστόσο, στον βαθμό που η υπό εναρμόνιση Οδηγία παρέχει την εν λόγω ευχέρεια στα κράτη μέλη ως προς τον καθορισμό του ύψους των ποινών, η εν λόγω τροποποίηση κρίθηκε αναγκαία για σκοπούς καλύτερης εφαρμογής των αρμοδιοτήτων της Ευρωπαϊκής Εισαγγελίας, η οποία έχει αρμοδιότητα να κινεί διαδικασίες στη Δημοκρατία εναντίον προσώπων τα οποία προβαίνουν στη διάπραξη οποιουδήποτε αδικήματος εις βάρος των οικονομικών συμφερόντων της Ευρωπαϊκής Ένωσης.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

2 Απριλίου 2024

Αρ. Φακ. 23.01.065.066-2024

ΚΣ/ΑΟΛ/MAX/ΑΓ